O’zbekiston Davlat departamentidan qattiq koyish eshitdi
Davlat departamentining diniy erkinlikka doir yangi hisobotida O’zbekiston bu gal ham “kuchli xavotirga molik davlat” deb topildi.
Amerika Davlat departamenti mana shu tamoyilni olg’a surib, salkam 200 davlatda e’tiqod erkinligi bilan bog’liq ahvolni tahlil qiladi. Insonni e’zozlaydigan va odamlarni oyog’osti qiladigan jamiyatlar birday tilga olinadi. Bu galgi xalqaro diniy hisobotda O’zbekiston yana qattiq koyish eshitdi. O’zbekiston bu gal ham “kuchli xavotirga molik davlat” deb topildi. Mamlakatda e’tiqod ayovsiz bo’g’ilmoqda. “O’zbekiston hukumati fuqarolarni qamashda, diniy yig’inlarni ta’qib qilishda, diniy adabiyotni musodara qilib yo’q qilishda davom etayapti. Mazkur siyosat uzoqqa yaramaydi. Tarixdan bilamizki, bunday siyosat doim mag’lubiyatga yetaklagan”, - deydi Davlat kotibi Jon Kerri. Qo’shma Shtatlar rasmiy Toshkentni eski siyosatni qo’yib fuqaroning erkin e’tiqod qilishi uchun sharoit yaratishga, xalqning diniy tanlov va huquqlariga aralashmaslikka da’vat etadi. “Diniy tafovutlarni asos qilib bundan razil siyosiy maqsadlarda foydalanish yaxshilikka yetaklamaydi. Diniy erkinlik uzviy huquqlar bilan chambarchas bog’liq. Jamiyatdagi farqlar, xilma-xillikni e’zozlash shundan boshlanadi. Buning aksi esa jamiyatlarni yemiradi, atrofda bunga misollar ko’p”, - deydi Davlat kotibi muovini Tom Malinovski.